Kedves Barátaink!
Rövidesen eljön a közös révfülöpi táborozásunk ideje.
Remélem, akik tudnak jönni, már nagyon készülődnek, akik pedig nem tudnak jönni, kicsit sajnálják, és majd jövőre velünk jönnek.

Írok néhány tudnivalót, kérem, hogy az is olvassa el elejétől végéig, aki nem levéltáros és nem könyvtáros! Szívesen úgy tekinteném, hogy amit leírok, az ezután ismert tényként kezelendő.

Tehát.

IDŐPONT: 2007. július 30. hétfő délutántól 2007. augusztus 4. szombat délutánig

HELYSZÍN: Evangélikus egyház Ordass Lajos Oktatási Központja, Révfülöp

www.konferenciahotel.hu
Az alapítvány honlapjára is feltettem néhány képet, azok a www.mustarmag.hu oldalon, illetve (még mindig) ideiglenesen a www.barnadani.fw.hu oldalon találhatóak.

JELENTKEZÉSEK

Nyilvántartásaim szerint eddig a következő családok jelentkeztek biztosra:

1. Barta

2. Berecz (előleget fizetett)

3. Dornbach (előleget fizetett)

4. Fodor (előleget fizetett)

5. Grósz

6. Laki (előleget fizetett)

7. Lei 

8. Mészáros (előleget fizetett)

9. Osváth (előleget fizetett)

10. Rádi (előleget fizetett)

11. Thuma (előleget fizetett)

12. Varga (előleget fizetett)

Ha valaki úgy érzi, hogy ő biztosra jelentkezett, és itt nem találja a nevét, akkor biztos lehet benne, hogy nem utálom nagyon, csak valamit félreértettem, rosszul emlékeztem, elírtam stb. Kérem, hogy mielőbb szóljon!
Van még néhány üres szobánk, úgyhogy ha gondoltok valakire, aki szívesen jönne, hívjátok bátran! Jelentkezési határidő persze már letelt, de hát ha egyszer van hely… Szóval minél hamarabb, annál jobb, és annál több esélyes, hogy van még hely.

Ú J     A K C I Ó!!

Aki beszervez egy, a fenti listán nem szereplő családot, egy tábla Boci csokit, fekedi akáclevelet és egy üveg Gabi-mami féle, télen is elálló bodza-szörpöt kap jutalmul!

(Közben nem feledjük, hogy a legutóbbi akció egyetlen nyertese a Mészáros család, nagy tapsot nekik! Jutalmukat Révfülöpön vehetik át!)

SZÁLLÁS: Lehet fürdőszobás és fürdőszoba nélküli szobát is kérni, mindegyik kényelmes, kulturált. A közös fürdők is rendesen takarítottak, és minden szobában van mosdó. Egyelőre még minden fajta szobában van hely. Aki még nem mondta el, hogy milyen szobát kér, kérem, ezt is tegye meg.
ÉTKEZÉS

Napi háromszori étkezést kapunk, állítólag sok jóra nem kell számítani. Gyümölcsöt hozzon, aki teheti, bár van a közelben is egy zöldséges.
ÁR

evangélikusok számára ezekből az árakból kb. 30% kedvezmény van. Elég, ha a cslád egyik tagja evangélikus, és a helyi lelkész igazolja, hogy a család részt vesz a gyülekezet életében.

A fekedi hétvégén a perselyes módszerrel gyakorlatilag nullára jöttünk ki, aminek két következménye van. Az egyik, hogy megmaradt a családos programokra szánt 250.000 Ft, amit felélhetünk Révfülöpön. Ezzel számoljatok! A másik, hogy most is perselyezéssel fogjuk begyűjteni a szállás és az étkezés árát. Tehát a tábor ingyen van, adományokat fogadunk. Tájékoztatásul megírom, hogy mi mennyit fizetünk (illetve ennél 250.000 Ft-tal kevesebbet):
Szállás:

Az ár független attól, hogy hány személyesek a szobák.

- fürdőszoba nélkül szoba (mosdó van): 

0-3 év ingyen, 3-10 év 950Ft/ éjszaka, 10 fölött és felnőtt 1900 Ft/ ej

- fürdőszobás szoba (ugyanaz az épület):

0-3 év ingyen, 3-10 év 1250 Ft/ éjszaka, 10 fölött és felnőtt 2500 Ft/ éj

Étkezés:

0-3 év ingyen, 3-10 év 1300 Ft/ nap, 10 fölött és felnőtt 2600 Ft/ nap

Mindez öttel szorozva, mivel öt éjszakát töltünk ott.
Fontos, hogy anyagiak miatt senki ne maradjon otthon! Tehát mindenki annyiért jöjjön, amennyit fizetni tud!
Részt venni csak a teljes programon lehet (lehet lubickolni a szerdai ebéd alatt, de nem jár vissza az ebéd ára).

PROGRAM: A programot azok találják ki, és bonyolítják le, vagyis teszik bonyolulttá vagy egyszerűvé – kedvük és tehetségük szerint – akik ott lesznek. Szeretettel várjuk a felajánlásokat, ki mit vállal.

Lesz 

reggelenként legfeljebb öt perc napindító üzenet

reggeli után barkácsolás – teszi-veszi, párhuzamosan foci, vetélkedő, vagy bármi, ami eszünkbe jut. Ha esetleg esik az eső, akkor jobb híján délután is, de mondjuk, hogy most kiesi magát, és akkor jó idő lesz.

Napközben strandolunk, pihenünk, kirándulunk. Szerintetek hova? Ez nyilván időjárásfüggő is.
Vacsora után bábozás, ének, játék, néptánc.

Este a felnőtteknek beszélgetés. Van ötletetek, hogy mi alapján? Legyen úgy, hogy ki mit gondol? Találjunk ki egymáshoz kapcsolódó témákat? Vagy legyen megint valami könyv?

Mindenki döntse el, mit vállal, és, ha fontos, hogy melyik nap. A kézműveskedéshez felajánlok megmaradt textil táskákat, rájuk írni tudó filceket, színes madzag(?)ot japán fonáshoz, rengeteg színes papírt és ceruzát és egy nagy szatyor különböző színű gyapjút, ezek megmaradtak. Nem tudok adni hozzá szakértelmet, művészi érzéket és egyéb szükséges kiegészítőket.
Lesz Apák estéje, amikor a jelen lévő férfiak vacsora utántól két óra szabadidőt kapnak, miközben feleségek lefektetik az összes jól-rosszul nevelt gyermeket. Cserébe lesz Apák délutánja, amikor ebéd utántól egészen vacsoráig a ház környékén csak anyák, és esetlegesen szopós babák maradhatnak, a többiek mehetnek, ahova akarnak.

STRAND:

Révfülöpön csak fizetős van, de az nagyon közel, csak át kell sétálni az úton, meg talán valami park-jellegűn. Lehet, hogy kapunk valami kedvezményt, de nem biztos. Állítólag szabad-strand sehol a közelben. Majd megpróbálunk alkudni, ha lehet.
KÉREM SZÉPEN

Aki jelentkezett, írja meg, hogy 

milyen szobát kér

mikor születtek a gyerekei (aki már tavaly megírta, azt tudom)

milyen programot vállal (reggeli üzenet, délelőtti kézműves és sport, egyéb, esti báb, esti beszélgetés)
milyen ötletei vannak az esti beszélgetésekhez

kit szervezett még be

Aki nem jelentkezett eddig, gyorsan tegye meg, ha még szándékában áll!

Szép nyarat, és kitartást a tanév végén!

Eszter

